
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel 2018 óta az Ortega–Murillo-rezsim felszámolta a demokratikus intézményeket és a jogállamiságot, alkotmányos reformmal megszüntette a politikai pluralizmust, miközben üldözi az ellenzékieket, az újságírókat, a papokat, az őslakos népek vezetőit, az emberi jogi aktivistákat és a civil társadalmat;
B.	mivel a Nicaraguával foglalkozó emberi jogi szakértői csoport arra a következtetésre jutott, hogy a 2018 óta elkövetett jogsértések emberiesség elleni bűncselekménynek minősülhetnek; mivel a civil társadalmi tér gyakorlatilag bezárult: több mint 5 600 nem kormányzati szervezetet és a civil társadalmi szervezetek 80%-át felszámolták, és több százezren kényszerültek száműzetésbe;
C.	mivel emberi jogi szervezetek dokumentálják az önkényes letartóztatásokat, a teljes elkülönítést és az erőszakos eltüntetéseket; mivel 2025 augusztusa óta az ENSZ három, a fogva tartási körülmények és az orvosi ellátás hiányosságaihoz kapcsolódó, fogva tartás során bekövetkező halálesetet regisztrált;
D.	mivel Carlos Brenest – akit 2018-ban polgári tiltakozás miatt vettek őrizetbe és kínoztak meg –, valamint Salvadora Martínezt 2025 augusztusában ismét őrizetbe vették, teljes elkülönítésben tartották, és jogszerű eljárás nélkül, „hazaárulás” vádjával 15 évre ítélték; mivel Brenes cukorbeteg, és megtagadták tőle a gyógyszeres kezelést;
E.	mivel Brooklyn Riverát – a miszkito őslakos népi vezetőjét és a feloszlatott Yatama párt elnökét – 2023 szeptemberében őrizetbe vették, több mint 32 hónapon át erőszakkal eltüntették, majd 2026. május 30-án őrizetben meghalt; mivel a hatóságok megtagadták a holttest kiadását, és a maradványait kereső rokonai szintén eltűntek;
1.	határozottan elítéli az Ortega–Murillo-rezsim által elkövetett szisztematikus elnyomást, önkényes fogva tartásokat, erőszakos eltüntetéseket, színlelt pereket, száműzetésbe kényszerítést, állampolgárság-megvonást, vagyonelkobzásokat és emberiesség elleni bűncselekményeket;
2.	követeli Brenes, Martínez és valamennyi politikai fogoly azonnali és feltétel nélküli szabadon bocsátását, a politikai indíttatású ítéletek megsemmisítését, a sorsukra és tartózkodási helyükre vonatkozó tájékoztatást, valamint azonnali bizonyítékot arra, hogy még életben vannak;
3.	sürgeti a hatóságokat, hogy a Nelson Mandela-szabályt (a fogvatartottakkal való bánásmód minimumszabályai) alkalmazva valamennyi fogva tartott számára biztosítsák a családdal és az ügyvédekkel való kapcsolattartás lehetőségét, az orvosi ellátást és a nemzetközi ellenőrzést; felszólít arra, hogy az ENSZ emberi jogi képviselői ismét bejuthassanak a fogdákba;
4.	felszólít Brooklyn Rivera halálának haladéktalan kivizsgálására, maradványai hazaszállítására, az eltűnt hozzátartozók szabadon bocsátásra és a felelősségre vonásra;
5.	elítéli a keresztény egyházak, az őslakos népek, a civil társadalom, az ellenzékiek és hozzátartozóik üldözését; felszólít valamennyi önkényesen feloszlatott szervezet működésének helyreállítására, valamint a vallás és a meggyőződés szabadságának tiszteletben tartására;
6.	felszólít a Nicaraguában és a száműzetésben élő demokratikus szereplők és civil társadalom támogatására; felhívja az EU-t annak biztosítására, hogy egyetlen uniós vagy multilaterális alap se erősítse a rendszert, továbbá a tettesek – köztük Daniel Ortega és belső köre – elleni célzott szankciók bővítésére;
7.	sürgeti az Emberi Jogok Amerikaközi Bírósága (IACtHR) ítéletének betartását; támogatja az elszámoltathatóságot, többek között az egyetemes joghatóság és a Nemzetközi Büntetőbíróság elé utalás révén; emlékeztet az Alessio Casimirri kiadatásával kapcsolatos álláspontjára;
8.	felszólítja a Tanácsot és a Bizottságot, hogy aktiválják a demokratikus záradékot, és függesszék fel a társulási megállapodás alkalmazását Nicaragua tekintetében, mindaddig, amíg az elnyomás fennáll; hangsúlyozza, hogy a Parlament nem fog együttműködni a rezsim képviselőivel az újonnan létrehozott Társulási Parlamenti Bizottság keretében;
9.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, a tagállamoknak, az ENSZ-nek, az Amerikai Államok Szervezetének, valamint a nicaraguai hatóságoknak.

